Drie onnies se voertuie op skoolterrein gekaapArgieffoto: Kent Williamson Drie Wes-Kaapse onderwysers se voertuie is Maandagoggend deur vyf gewapende mans op ŉ skoolterrein gekaap. Debbie Schäfer, die Wes-Kaapse LUR vir onderwys, het gesê die voorval het omstreeks 07:40 by die ACJ Phakade-laerskool in Nomzamo naby die Strand plaasgevind. “Die voorval het gebeur toe hulle by die skool opdaag. Vyf gewapende mans het die perseel binnegekom deur die ingang vir die motors te gebruik, drie onderwysers met vuurwapens aangehou en drie voertuie gesteel.” Die skool se kringtelevisiebeeldmateriaal wys hoe die oortreders die skool binnegekom het ná die onderwysers by die oop hek ingery het. Schäfer het dié voorval ten sterkste veroordeel. “Niemand is tydens die voorval beseer nie, maar die betrokke onderwysers en die ooggetuies is diep getraumatiseerd. Berading word verskaf,” het Schäfer gesê. Schäfer het bygevoeg dat dit die vyfde gewapende aanval vandeesmaand op Wes-Kaapse skole is. Sy het weereens enigiemand met inligting oor dié voorval óf die vorige vier voorvalle gevra om na vore te kom. “Die meeste skole het toegangsbeheermaatreëls wat misdadigers uit die skole hou, maar dit is duidelik dat [misdadigers] die openings- en sluitingstye van die skole gebruik om die skole binne te kom aangesien die toegangspunte dan oop is.” Sy het ook ŉ beroep gedoen op die polisie om hul sigbaarheid rondom hoërisikoskole te verhoog veral wanneer dit ŉ aanvang neem en sluit vir die skooldag. Kapt. FC van Wyk, woordvoerder van die polisie, het gesê die polisie kan bevestig dat ŉ Toyota Fortuner, Toyota Etios en ŉ Hyundai-motor gesteel is tydens die aanval. Sake van kaping is aanhangig gemaak. “Die bestuurders se sleutels is met geweld van hulle afgevat.” Niemand is nog in verband met die voorval in hegtenis geneem nie.